PATVIRTINTA

Smilgių gimnazijos direktoriaus

2024 m. sausio 19 d. įsakymu Nr. (1.8)V–30

**PANEVĖŽIO R. SMILGIŲ GIMNAZIJOS MOKINIŲ MOKYMOSI PASIEKIMŲ VERTINIMO IR VERTINIMO REZULTATŲ PANAUDOJIMO TVARKOS APRAŠAS**

**I. BENDROSIOS NUOSTATOS**

1. Panevėžio r. Smilgių gimnazijos mokinių mokymosi pasiekimų vertinimo tvarkos aprašas (toliau – Aprašas) parengtas vadovaujantis:
	1. Mokinių, kurie mokosi pagal bendrojo ugdymo programas, mokymosi pasiekimų vertinimo ir vertinimo rezultatų panaudojimo tvarkos aprašu, patvirtintu Lietuvos Respublikos švietimo ir mokslo ministro 2023 m. rugpjūčio 31 d. įsakymu Nr. V-1125 „Dėl mokinių, kurie mokosi pagal bendrojo ugdymo programas, mokymosi pasiekimų vertinimo ir vertinimo rezultatų panaudojimo tvarkos aprašo patvirtinimo“;
	2. Pradinio, pagrindinio ir vidurinio ugdymo programų aprašu, patvirtintu Lietuvos Respublikos švietimo ir mokslo ministro 2015 m. gruodžio 21 d. įsakymu Nr. V- 1309„Dėl pradinio, pagrindinio ir vidurinio ugdymo programų aprašo patvirtinimo“(suvestinė redakcija nuo 2016-09-01 iki 2024-08-31);
	3. Priešmokyklinio, pradinio, pagrindinio ir vidurinio ugdymo bendrosiomis programomis, patvirtintomis Lietuvos Respublikos švietimo ir mokslo ministro 2022 m. rugpjūčio 24 d. įsakymu Nr. V- 1269 (suvestinė redakcija 2023-09-06);
	4. Nuosekliojo mokymosi pagal bendrojo ugdymo programas tvarkos aprašu, patvirtintu Lietuvos respublikos švietimo ir mokslo ministro 2005 m. balandžio 5 d. įsakymu Nr. ISAK- 556„Dėl Nuosekliojo mokymosi pagal bendrojo ugdymo programas tvarkos aprašo patvirtinimo“ (Suvestinė redakcija nuo 2023-09-01 iki 2024-08-31);

**II SKYRIUS**

**MOKINIŲ MOKYMOSI PASIEKIMŲ VERTINIMO TIKSLAI IR BŪDAI**

1. Mokinių mokymosi pasiekimų vertinimo tikslai:
	1. **padėti mokytis.** Vertinimas ugdymo procese skirtas informacijai apie mokinių pasiekimus kaupti. Šios informacijos pagrindu mokytojo teikiamas grįžtamasis ryšys padeda mokiniui kryptingai mokytis bei įveikti nesėkmes;
	2. **pripažinti ir sertifikuoti rezultatus.** Šiuo tikslu siekiama nustatyti mokinių mokymosi pasiekimų lygį pasibaigus tam tikram mokymosi laikotarpiui (trumpesnės trukmės mokymosi etapui, pusmečiui, baigus programos dalį arba visą programą);
	3. **valdyti ugdymo proceso kokybę.** Šis tikslas orientuotas į gimnazijos veiklos tobulinimą ir yra būtinas duomenimis pagrįstiems sprendimams priimti.
2. Vertinimo būdai:
	1. **formuojamasis vertinimas** - grįžtamasis ryšys, padedantis mokiniui gerinti mokymąsi, nukreipiantis, ką dar reikia išmokti. Pažymiai vertinant formuojamuoju būdu nerašomi. Formuojamasis vertinimas apima:
		1. esamą mokymosi situaciją, siekiant tikslingai pasirinkti tinkamą mokymo strategiją, mokymosi turinį, mokinių veiklą ir kt.;
		2. sąlygų mokiniams mokytis ir pademonstruoti, ką jie išmoko, sudarymą, leidžiančių kiekvienam mokiniui atskleisti savo potencialą;
		3. tolesnį mokymąsi, skatinančio grįžtamojo ryšio teikimą;
		4. sąlygų mokiniams mokytis su bendraklasiais ir iš bendraklasių užtikrinimą;
		5. mokinių skatinimą permąstyti savo mokymosi patirtį ir įsivertinti pasiektą rezultatą.
	2. **įsivertinimas**– paties mokinio mokymosi proceso, mokymosi pasiekimų ir pažangos stebėjimas, vertinimas ir apmąstymas, numatant tolesnius savo mokymosi žingsnius;
	3. **diagnostinis vertinimas** - vertinimas, kuriuo naudojamasi siekiant išsiaiškinti mokinio pasiekimus ir padarytą pažangą baigus temą ar kurso dalį, kad būtų galima numatyti tolesnio mokymosi galimybes, suteikti pagalbą įveikiant sunkumus.
	4. **Kaupiamasis vertinimas** – informacijos apie mokinio mokymosi pasiekimus ir pažangą kaupimas (suminis balas iš veiklų, pamokų ciklo, etapo ir pan.).
	5. **apibendrinamasis vertinimas -** juo siekiama nustatyti atliktos užduoties ir veiklos kokybę tam tikro standarto atžvilgiu (patvirtinami mokinio pasiekimai, baigus temą, skyrių, kursą, modulį, programą):
		1. **Vidiniu apibendrinamuoju vertinimu** mokytojas apibendrina mokinio mokymosi pasiekimus, jo rezultatus fiksuoja pažymiu, ideografiniu vertinimu,  pasiekimų lygiais ar kita forma. Gimnazijos vidinis apibendrinamasis vertinimas turi:
			1. atitikti švietimo, bendrosiose programose suformuluotus tikslus;
			2. remtis kriterijais ir pasiekimų lygių aprašais;
			3. būti prasmingas – visos suinteresuotos pusės, įskaitant mokinius ir jų tėvus (globėjus, rūpintojus), turi aiškiai suprasti, kokia mokymosi rezultatų prasmė, ką reiškia gauti mokymosi rezultatai, ką reikėtų daryti toliau;
			4. sudaryti galimybę išmokti. Mokiniams prieš atsiskaitymą, vertinamą pažymiu turėtų būti sudarytos sąlygos išmokti tai, kas bus vertinama, ir gauti grįžtamąjį ryšį apie tai, kaip jiems sekasi;
			5. tikrinti mokinių mokymosi pažangą kelis kartus ir skirtingais vertinimo įrankiais; sprendimas apie mokinių gebėjimus turi būti grįstas daugiau nei vienu vertinimo būdu;
			6. vadovautis aiškia vertinimo skale;
			7. remtis įrodymais. Pažymiai turi būti grįsti mokymosi įrodymais, sukauptais per tam tikrą laikotarpį;
			8. vertinti už tai, ką mokinys atliko, o ne už tai, ko neatliko;
		2. **Išorinis apibendrinamasis vertinimas** naudojamas:
			1. patvirtinti mokinių pasiekimus, baigiant pagrindinio ir vidurinio ugdymo programas. Pagrindinio ugdymo pasiekimų patikrinimą (PUPP) ir valstybinius brandos egzaminus (VBE) organizuoja Nacionalinė švietimo agentūra.
			2. Siekiant geresnės ugdymo kokybės gimnazija dalyvauja nacionaliniuose mokinių pasiekimų patikrinimuose (NMPP) 4 kl. ir 8 kl. Stebėsenos  tikslas – surinkti duomenis apie ilgesnio laikotarpio mokinių mokymosi rezultatus. NMPP rezultatai nėra konvertuojami į pažymius.

**III SKYRIUS**

**VERTINIMAS UGDYMO PROCESE**

1. Vertinimo metodai ir objektai: interviu, pokalbis, savarankiški darbai (iki 30 min.), kontroliniai darbai (ne mažiau kaip 30 min. trukmės), testai, kūrybiniai, praktikos ir laboratoriniai darbai, projektiniai darbai, stendiniai pranešimai, apklausa žodžiu, pademonstruoti aukšti pasiekimai dalykinių rajono, regiono, respublikos, tarptautinių olimpiadų ir konkursų metu.
2. Mokinių mokymosi pasiekimai ir pažanga vertinami sistemingai, orientuojantis į pasiekimų lygius, apibrėžtus bendrosiose programose: **slenkstinį, patenkinamą, pagrindinį ir aukštesnįjį**.
3. Pradinio ugdymo programoje mokinių pažangai ir pasiekimams fiksuoti ir vertinimo informacijai pateikti naudojami komentarai, patikrinamųjų darbų sąsiuviniai, pratybos ir kt. Mokinių pasiekimai pažymiais nevertinami.
4. Pagrindinio ir vidurinio ugdymo programose pasiekimų lygiai siejami su pažymiu: slenkstinis lygis – 4 balai, patenkinamas lygis – 5–6 balai, pagrindinis lygis – 7–8 balai, aukštesnysis lygis – 9–10 balų.
5. Atsiskaitomųjų darbų (testų, kontrolinių, savarankiškų, kūrybinių, projektinių, praktikos bei laboratorinių darbų) vertinimo skalė:

|  |  |  |
| --- | --- | --- |
| Pasiekimų lygis | Taškų suma (procentais) | Balai |
|  | 0 % | 1 (vienas) |
| 1-14 % | 2 (du) |
| 15–25 % | 3 (trys) |
| Slenkstinis | 26–39 % | 4 (keturi) |
| Patenkinamas | 40–49 % | 5 (penki) |
| 50–59 % | 6 (šeši) |
| Pagrindinis | 60–69 % | 7 (septyni) |
| 70–79 % | 8 (aštuoni) |
| Aukštesnysis | 80–89 % | 9 (devyni) |
| 90–100 % | 10 (dešimt) |

1. 5–IV klasių mokinių mokymosi pasiekimai vertinami balais (1–10): lietuvių kalba ir literatūra, užsienio kalbos (anglų, rusų, prancūzų), istorija, geografija, matematika, informacinės technologijos/informatika, gamta ir žmogus/gamtos mokslai, biologija, chemija, fizika, menai (dailė, muzika), fizinis ugdymas, technologijos, ekonomika ir verslumas, pilietiškumo pagrindai.
2. Mokinių mokymosi pasiekimai vertinami įskaita („įsk.“ arba „neįsk.“): dorinis ugdymas (etika, tikyba), dalyko moduliai „Planimetrija“ ir „Duomenų tyryba“, projektinė veikla (I, II klasėse), socialinė - pilietinė veikla, gyvenimo įgūdžių programa.
3. Specialiosios medicininės fizinio pajėgumo grupės mokinių pasiekimai vertinami įskaita („įsk.“ arba „neįsk.“).
4. Dėl mokinio, kuris mokosi pagal individualizuotą pradinio ugdymo ir pagrindinio ugdymo programą, mokymosi pasiekimų vertinimo (būdų, periodiškumo) ir įforminimo susitariama VGK posėdyje. Susitarimai priimami, atsižvelgiant į mokinio galias ir vertinimo suvokimą, specialiuosius ugdymosi poreikius, numatomą pažangą, tėvų (globėjų, rūpintojų) pageidavimus. Vertinimo būdus renkasi gimnazija (vertinimo įrašai „įskaityta“, „neįskaityta“, aprašai, pažymiai ir kt.), susitarimai atsispindi mokinio individualiame ugdymo plane.
5. Mokymosi pasiekimų vertinimas mokiniams, turintiems specialiųjų ugdymosi poreikių, pritaikomas atsižvelgiant į Panevėžio rajono pedagoginės psichologinės tarnybos rekomendacijas.
6. Pažymių/ideografinių įrašų skaičius per pusmetį nustatomas pagal formulę n + 2 (n – savaitinis pamokų skaičius), t.y. jei 1 savaitinė pamoka, tai per pusmetį ne mažiau kaip 3 pažymiai arba 3 ideografiniai įrašai.
7. Penktų klasių mokiniams (rugsėjo mėnesį) ir naujai atvykusiems mokiniams (nuo atvykimo dienos) skiriamas 1 mėnesio adaptacinis laikotarpis, kurio metu mokinių pasiekimai nevertinami. Taikomas tik  formuojamasis vertinimas.
8. Naujai atvykusių ir grįžusių iš gydymo įstaigos mokinių pažymiai į elektroninį dienyną perkeliami nuo atvykimo datos (įrašant komentarą „Pažymys perkeltas atvykus iš kitos mokyklos“).
9. Mokiniams per dieną skiriamas ne daugiau kaip vienas kontrolinis darbas. Apie kontrolinį darbą mokiniai informuojami ne vėliau kaip prieš savaitę. Kontroliniai darbai neorganizuojami iš karto po ligos ar mokinių atostogų. Nerekomenduojama kontrolinių darbų organizuoti prieš mokinių atostogas.
10. Mokiniui, gavusiam kontrolinio darbo nepatenkinamą įvertinimą, suteikiama galimybė darbą perrašyti per dvi savaites su mokytoju sutartu laiku. Vietoj nepatenkinamo įvertinimo, įrašomas gautas aukštesnis įvertinimas.
11. Mokiniai, nerašę kontrolinio darbo, už jį atsiskaito per dvi savaites  su mokytoju sutartu laiku, įvertinimas įrašomas į langelį šalia „n“ pridedant komentarą.
12. Mokiniui, neatsiskaičiusiam už kontrolinį darbą, nepatenkinamas įvertinimas (1 balas arba „neįskaityta“), įrašomas į langelį šalia „n“ pridedant komentarą.
13. Mokytojai vadovaujasi savo mokomojo dalyko mokymosi pasiekimų vertinimo sistema.
14. Dalykų mokytojai mokslo metų pradžioje supažindina mokinius su savo mokomojo dalyko vertinimo sistema.

**IV SKYRIUS**

**VERTINIMAS BAIGIANTIS UGDYMO LAIKOTARPIUI**

1. Mokinio mokymosi pasiekimai ugdymo laikotarpio pabaigoje apibendrinami ir vertinimo rezultatas fiksuojamas įrašu arba balu, taikant 10 balų vertinimo sistemą:
	1. patenkinamas įvertinimas – įrašai: „slenkstinis“ (1, 3 kl.), „patenkinamas“, „pagrindinis“, „aukštesnysis“, „atleista“ („atl“), „įskaityta“ („įsk“), „padarė pažangą“ („pp“), 4–10 balų įvertinimas;
	2. nepatenkinamas įvertinimas – įrašai: „nepatenkinamas“, „neįskaityta“ („neįsk“), „nepadarė pažangos“ („np“), 1–3 balų įvertinimas.
2. **Mokiniui, besimokančiam pagal pradinio ugdymo programą:**
	1. II pusmečio mokymosi pasiekimų įvertinimas laikomas metiniu.
	2. Nepatenkinamas pusmečio dalyko įvertinimas fiksuojamas tuo atveju, jei mokinys per šį laikotarpį be pateisinamos priežasties nelankė gimnazijos ir neatliko tuo laikotarpiu skirtų vertinimo užduočių (pvz., kontrolinių darbų ir kt.), nepademonstravo pasiekimų, numatytų pradinio ugdymo bendrosiose programose.
	3. Pasibaigus ugdymo procesui tokiam mokiniui gali būti skirtas papildomas darbas, kad mokinys pasiektų ne žemesnį kaip patenkinamą (2, 4 kl.) arba slenkstinį (1,3 kl.) mokymosi pasiekimų lygį, nustatytą bendrosiose programose. Tokiu atveju papildomo darbo įvertinimas laikomas metiniu. Jei mokinys neatliko per pusmetį skirtų vertinimo užduočių dėl pateisintų priežasčių (pvz., ligos), fiksuojamas įrašas „atleista“ („atl.“).
3. **Mokiniui, besimokančiam pagal pagrindinio ar vidurinio ugdymo programą:**
	1. atlikusiam skirtas vertinimo užduotis, pusmečio dalyko įvertinimas fiksuojamas iš visų atitinkamo laikotarpio balų/pažymių, skaičiuojant jų aritmetinį vidurkį ir taikant apvalinimo taisyklę (pvz., 7,5 – 8; 7,45 – 7).
	2. Fiksuojamas nepatenkinamas pusmečio dalyko įvertinimas („neįskaityta“ arba 1–3 balai), jei mokinys be pateisinamos priežasties nelankė gimnazijos ir iki pusmečio pabaigos neatliko tuo laikotarpiu skirtų vertinimo užduočių (pvz., kontrolinių darbų ir kt.), nepademonstravo pasiekimų, numatytų pagrindinio ar vidurinio ugdymo bendrosiose programose.
	3. Jei mokinys neatliko per pusmetį skirtų vertinimo užduočių dėl pateisintų priežasčių (pvz., ligos), fiksuojamas įrašas „atleista“ („atl.“).
4. Dalyko metinis įvertinimas fiksuojamas iš I ir II pusmečių balų/pažymių, skaičiuojant jų aritmetinį vidurkį ir taikant apvalinimo taisykles. Tačiau, atsižvelgiant į tam tikrus ypač svarbius II pusmečio įvertinimus (kontroliniai darbai, projektai ir kt.), praleistas pamokas be pateisinamos priežasties, metinis įvertinimas gali būti vedamas taip: I pusmetis – 4, II pusmetis – 3, metinis – 3.
5. Jei bent vienu pusmečiu fiksuotas įvertinimas įrašu „neįskaityta“, tuomet dalyko metinis įvertinimas – „neįskaityta“.
6. Jei pasibaigus ugdymo procesui buvo skirtas papildomas darbas, papildomo darbo įvertinimas laikomas metiniu.
7. Jei mokinys atvyko iš užsienio arba besigydydamas namie, medicininės reabilitacijos ir sanatorinio gydymo sveikatos priežiūros įstaigoje, stacionarinėje asmens sveikatos priežiūros įstaigoje, bent vienu ugdymo laikotarpiu kai kurių dalykų nesimokė, dalyko metinis įvertinimas fiksuojamas atsižvelgus į kitais (turimais) ugdymo laikotarpiais pasiektus mokymosi pasiekimus.
8. Mokiniui, kuriam mokantis pagal vidurinio ugdymo programą pusmečio pabaigoje dalyko kurso programa buvo pakeista iš bendrojo (žymima raide B) į išplėstinį (žymima raide A), pusmečio ar metiniu įvertinimu laikomas gimnazijos organizuoto mokymosi pasiekimų patikrinimo pagal A kurso dalyko programą (įskaitos) įvertinimas.
9. Mokiniui, kuris bendrojo ugdymo programos dalį laikinai mokėsi kitos šalies mokykloje pagal tarptautinę bendrojo ugdymo programą (dalyvavo tarptautinio mokinių mobilumo, mainų programoje), mokymosi laikotarpio rezultatų pripažinimą, įskaitymą Lietuvoje numato ir vykdo gimnazija.
10. Jeigu ankstesnėje mokykloje vadovaujantis ugdymo planu dalyko trimestrų ar pusmečio įvertinimas yra fiksuotas ne pažymiu, pusmečio ar metinis pažymys pagal dešimtbalę sistemą fiksuojamas iš šioje mokykloje įrašytų pažymių, atsižvelgus į patenkinamą ar nepatenkinamą įvertinimą įrašu.
11. Mokiniui, atvykusiam iš mokyklos, kurioje jo mokymosi pasiekimai buvo apibendrinami baigiantis trimestrui, pusmečių ir metiniai įvertinimai fiksuojami, gavus tos mokyklos pažymą apie mokymosi pasiekimus, kurioje nurodomi šiam mokiniui fiksuoti dalykų įvertinimai baigiantis pusmečiui.
12. Dėl kitų, šiame Tvarkos apraše nenumatytų ir neaprašytų, dalyko pusmečio, metinio ar kito ugdymo laikotarpio įvertinimo fiksavimo atvejų esant poreikiui gali būti susitariama mokytojų tarybos posėdžio metu.

**V SKYRIUS**

**MOKINIŲ ĮGYTŲ KOMPETENCIJŲ VERTINIMAS**

1. Kompetenciją galima atpažinti konkrečioje veikloje. Mokiniai ugdosi kompetencijas atlikdami užduotis pamokų metu ir dalyvaudami kitose ugdomosiose veiklose. Vertindami mokinių kompetencijas, mokytojai vadovaujasi nuostata, kad:
	1. ugdant mokinių kompetencijas dalyku, jos vertinamos kartu su dalykiniais pasiekimais;
	2. mokinių kompetencijos, įgytos dalyvaujant socialinėse, pilietinėse, kultūrinėse ir kitose ugdomosiose veiklose, vertinamos fiksuojant mokinių pasiekimų informaciją dienyne bei direktoriaus įsakymuose.
2. Mokinio įgytoms kompetencijoms vertinti teikiamas abipusis grįžtamasis ryšys įvairiomis formomis (žodžiu, raštu, neverbaline kalba) ir skatina mokinį pasitikėti savo jėgomis, siekti geresnių rezultatų, motyvuoti mokytis.
3. Grįžtamasis ryšys gali būti teikiamas pasitelkiant kaupiamąjį vertinimą, kuris remiasi mokytojo kokybiniais pastebėjimais apie mokinio daromą pažangą, fiksuojamais mokytojui patogia forma.

**VII SKYRIUS**

**MOKINIŲ MOKYMOSI PASIEKIMŲ VERTINIMO REZULTATŲ PANAUDOJIMAS**

1. Rezultatai, gauti vertinant mokinių pasiekimus, naudojami ugdymo procesui tobulinti: padėti mokytis, patvirtinti išsilavinimą, stebėti ir valdyti ugdymo kokybę.
2. Formuojamasis vertinamas naudojama kasdieniam mokymosi procesui stebėti, planuoti ir jį tobulinti.
3. Apibendrinamasis vertinimas naudojamas mokinio pasiekimų lygiui nustatyti, užfiksuoti ir vėliau panaudoti rezultatams įskaityti ir įgytam išsilavinimui patvirtinti.
4. Nacionalinių ir tarptautinių pasiekimų patikrinimų rezultatai naudojami gimnazijos ugdymo kokybei užtikrinti bei reikiamiems vadybiniams sprendimams priimti.

**VIII SKYRIUS**

**MOKINIŲ MOKYMOSI PASIEKIMŲ VERTINIMO PRINCIPAI**

1. Mokinių pasiekimų vertinimo esmė – padėti mokiniui mokytis ir tobulėti. Mokinių pasiekimų vertinimas grindžiamas atvirumu, nešališkumu, visų gimnazijos bendruomenės narių bendravimu ir bendradarbiavimu.
2. Vertinant mokinių pasiekimus laikomasi nuostatos, jog kiekvienas mokinys gali augti ir tobulėti, kai jam sudaromos jo poreikius atitinkančios sąlygos bei teikiama reikalinga pagalba.
3. Vertinami yra mokinių pasiekimai, todėl vertinimas neturi būti suprantamas kaip apdovanojimo ar drausminimo priemonė.
4. Mokinių pažanga skatinama asmeninio tobulėjimo, o ne būti geresniam už kitą (nekonkuruojama ir nelyginama tarpusavyje).
5. Mokytojas, planuodamas, organizuodamas ir įgyvendindamas mokinių mokymosi pasiekimų vertinimą:
	1. vadovaujasi Pedagogų etikos kodeksu, patvirtintu Lietuvos Respublikos švietimo ir mokslo ministro 2018 m. birželio 11 d. įsakymu Nr. V-561 „Dėl Pedagogų etikos kodekso patvirtinimo“;
	2. ugdymo procese taiko adekvačius mokinių mokymosi pasiekimų stebėsenos ir vertinimo metodus;
	3. kuria ir palaiko į mokymąsi orientuotą vertinimo kultūrą;
	4. kolegialiai sprendžia mokinių įgytų kompetencijų vertinimo klausimus;
	5. nuolat reflektuoja savo mokymo, mokinių mokymosi pasiekimų ir įgytų kompetencijų vertinimo praktikas, jų pridėtinę vertę kiekvieno mokinio mokymuisi;
	6. tobulina instrumentus, padedančius įvertinti mokinių mokymosi pasiekimus ir įgytas kompetencijas;
	7. aptaria su mokiniais akademinio sąžiningumo klausimus ir galimas pasekmes nesilaikant sąžiningumo principo;
	8. principingai reaguoja į mokinių nesąžiningumo atvejus, tokius kaip plagijavimas, nusirašinėjimas, naudojimasis pašaline pagalba atsiskaitymų metu ir pan.;
	9. teikia informaciją ir išsamiai paaiškina tėvams (globėjams, rūpintojams) apie mokinių mokymosi pasiekimus ir problemas;
	10. vertinimo proceso metu gerbia mokinių privatumą ir išlaiko konfidencialumą;
	11. tinkamai tvarko mokinių mokymosi pasiekimų stebėsenos ir vertinimo duomenis.  Vertinant mokinių pasiekimus vadovaujamasi profesine etika, užtikrinančia teisingą visų mokinių pasiekimų vertinimą.

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

APTARTA

Panevėžio r. Smilgių gimnazijos

Mokytojų tarybos

2024 m. sausio 3 d. posėdyje

Protokolo Nr.